അരുണാചല് അതിര്ത്തി ലംഘിച്ച് ചൈന സംഘര്ഷം ന്യൂഡല്ഹി: ഇന്ത്യ ചൈന അതിര്ത്തിയിലെ കിഴക്കന് മേഖലയില് ഇരു സൈന്യങ്ങളും തമ്മില് ഏറ്റുമുട്ടലുണ്ടായതായി റിപ്പോര്ട്ട്. അരുണാചല് പ്രദേശിലെ അതിര്ത്തിയില് ഇന്ത്യയുടേയും ചൈനയുടേയും പട്രോളിങ് സംഘങ്ങള് മുഖാമുഖം വന്നതായാണ് വിവരം. തവാങ് സെക്ടറിലെ യാങ്സെക്ക് സമീപം കഴിഞ്ഞയാഴ്ചയാണ് സംഭവം. ഇന്ത്യയും ചൈനയും തമ്മിലുള്ള അടുത്ത സൈനിക കമാന്ഡര് തല ചര്ച്ചകള് നടക്കാനിരിക്കെയാണ് സംഘര്ഷം. ചൈനീസ് സൈന്യം വലിയ എണ്ണത്തിലാണ് എത്തിയതെന്നും ഇന്ത്യന് പട്രോളിങ് യൂണിറ്റുമായി മുഖാമുഖം വന്നതായും പ്രതിരോധ വിഭാഗത്തിലെ ഔദ്യോഗിക വൃത്തങ്ങള് പറഞ്ഞു. സൈന്യങ്ങള്ക്കിടയില് ചില തര്ക്കങ്ങള് ഉണ്ടായിരുന്നതായും ഇത്തരം സന്ദര്ഭങ്ങളില് സംഭവിക്കുന്നത് പോലെ പ്രാദേശിക കമാന്ഡര്മാര് ഇടപെട്ട് സ്ഥിതി നിയന്ത്രണത്തിലാക്കിയതായും ഒരു ഉദ്യോഗസ്ഥന് പറഞ്ഞു. ഇരുരാജ്യങ്ങളും അനുവദനീയമായ മേഖല വരെ പട്രോളിങ് പ്രവര്ത്തനങ്ങള് നടത്താറുണ്ട്. പട്രോളിങ് യൂണിറ്റുകള് കണ്ടുമുട്ടുമ്ബോഴെല്ലാം ഇരുപക്ഷവും അംഗീകരിച്ച വ്യവസ്ഥകളും പ്രോട്ടോക്കോളുകളും അനുസരിച്ചാണ് സാഹചര്യം നിയന്ത്രണ വിധേയമാക്കുന്നത്. സ്ഥിതി നിയന്ത്രണത്തിലാകുന്നതിന് മുന്പ് ചെറിയ ഏറ്റുമുട്ടലുകള് നടക്കാറുമുണ്ടെന്ന് പ്രതിരോധ വിഭാഗത്തിലെ വൃത്തങ്ങള് അറിയിച്ചു. ഇന്ത്യചൈന അതിര്ത്തി യഥാര്ത്ഥത്തില് വേര്തിരിക്കപ്പെട്ടിട്ടില്ല, അതിനാല് രാജ്യങ്ങള്ക്കിടയില് നിയന്ത്രണ രേഖയെക്കുറിച്ചുള്ള ധാരണയില് വ്യത്യാസമുണ്ടെന്ന് ഉദ്യോഗസ്ഥര് പറഞ്ഞു. വ്യത്യസ്തമായ ധാരണകളുള്ള ഈ മേഖലകളില് സമാധാനം പാലിക്കുന്നതിനാണ് ഇരു രാജ്യങ്ങളും തമ്മിലുള്ള നിലവിലുള്ള കരാറുകളും പ്രോട്ടോക്കോളുകളുമെന്നും ഉദ്യോഗസ്ഥന് കൂട്ടിച്ചേര്ത്തു. ഇരുരാജ്യങ്ങളുടേയും പട്രോളിങ് യൂണിറ്റുകള് നേര്ക്കുനേര് വരുമ്ബോള് ഇത്തരം സംഭവങ്ങള് ഉണ്ടാകാറുണ്ടെന്ന് സര്ക്കാര് വൃത്തങ്ങള് അറിയിച്ചു. എന്നാല് വര്ഷങ്ങള്ക്ക് ശേഷമാണ് ഇന്ത്യചൈന അതിര്ത്തിയില് ഒരു സംഘര്ഷം റിപ്പോര്ട്ട് ചെയ്യുന്നത്. സമാനമായ ഒരു സംഭവം 2016 ല് നടന്നിരുന്നതായും സര്ക്കാര് വൃത്തങ്ങള് പറയുന്നു.